เตรียมพร้อมสู่ดิจิทัล
นับจากนี้เป็นต้นไป ประเทศไทยได้เข้าสู่การเป็นเศรษฐกิจดิจิทัลเต็มรูปแบบ ดังนั้นคนไทยจำเป็นที่จะต้อง
2 ก.ค. 2559

โดย...แบงก์กลิ้ง
นับจากนี้เป็นต้นไป ประเทศไทยได้เข้าสู่การเป็นเศรษฐกิจดิจิทัลเต็มรูปแบบ ดังนั้นคนไทยจำเป็นที่จะต้องเรียนรู้เทคโนโลยี ส่วนที่เกี่ยวข้องกับการใช้งานของเรา โดยเฉพาะการรักษาเครื่องคอมพิวเตอร์และโทรศัพท์มือถือให้ปลอดภัยจากไวรัส มัลแวร์ต่างๆ ที่จะเข้ามาเจาะขโมยข้อมูลยูสเวอร์ไอดีและพลาสเวิร์ดของเรา
รายงาน Security Intelligence Report ฉบับล่าสุดของไมโครซอฟท์ ระบุว่า อัตราการตรวจพบมัลแวร์ในประเทศไทย ช่วงปลายปี 2558 เพิ่มสูงขึ้นถึง 6.9% เมื่อเทียบกับไตรมาสก่อนหน้า ขณะที่จำนวนเฉลี่ยของเครื่องคอมพิวเตอร์ที่ต้องกำจัดมัลแวร์ด้วยเครื่องมือของไมโครซอฟท์พุ่งสูงขึ้นจาก 22.2 เป็น 46.3 ต่อ 1,000 เครื่อง
สถิติทั้งสองข้อนี้แสดงให้เห็นว่าเราจำเป็นที่จะต้องเรียนรู้วิธีการป้องกันเครื่องคอมพิวเตอร์และการใช้งานอินเทอร์เน็ตแบงก์กิ้งและโมบายแบงก์กิ้งให้ถูกต้อง 
อาจจะน่าเบื่อสำหรับท่านที่มีความรู้และเชี่ยวชาญในการใช้งาน แต่สำหรับผู้ที่เข้าสู่วงการใหม่ตามการถูกจูงใจให้เข้ามาใช้ระบบพร้อมเพย์ สิ่งที่จะแนะนำน่าจะมีประโยชน์และนำไปใช้ในชีวิตได้จริง ซึ่งคุณผู้อ่านจะติดตามได้ในมันนี่อินโนเวชั่นทุกวันเสาร์เริ่มตั้งแต่เสาร์หน้าเป็นต้นไป
แน่นอนว่า ผู้ที่จะใช้ระบบพร้อมเพย์จำเป็นที่จะต้องไปลงทะเบียนใช้บริการนำเอาหมายเลขบัตรประชาชน สมุดบัญชีเงินฝาก และหมายเลขโทรศัพท์มือถือ ไปผูกกันเป็นหนึ่งเดียว เพื่อจะใช้หมายเลขใดหมายเลขหนึ่งในการใช้บริการ ซึ่งธนาคารเริ่มเปิดให้ลงทะเบียนล่วงหน้าทางอินเทอร์เน็ตแล้วตั้งแต่วันที่ 1 ก.ค.นี้เป็นต้นไป